Vakansieverblyf-slenter: Vrou beken skuldMarianne Tome Roux. Marianne Roux, die vrou wat ŉ vakansieverblyf-slenter bedryf het, het Dinsdag in die Thembalethu-landdroshof op verskeie aanklagte van bedrog skuld beken. Roux het sedert verlede jaar gereeld voornemende vakansiegangers op sosiale media met vals aanbiedinge van vakansieverblyf in die Suid-Kaap (Tuinroete) mislei. Sy is sedert Junie in die vrouegevangenis in Oudtshoorn aangehou nadat sy nie borgtog kon kry nie. Die saak teen haar is die afgelope maande verskeie kere uitgestel terwyl die ondersoekbeampte, speurkonst. Lindinkosi Yoko van George, landwyd verklarings afgeneem het om die saak teen Roux te bou. Sy het aanvanklik onskuldig gepleit, maar van plan verander toe die toegewyde speurder, gewapen met agt dossiere, by die hof in Thembalethu opgedaag het. Geen getuienis is gister gelewer nie en die saak is deur landdros Nelson Mulaudzi tot 23 Oktober uitgestel. Roux bly in aanhouding. Maroela Media het vroeër berig hoe ŉ siek konstabel Yoko meedoënloos met sy ondersoek voortgegaan het pas ná hy in Junie uit die hospitaal ontslaan is. Een van die klaers, Estelle Ciaglia van Kaapstad, het toe sonder meer begin help om al die inligting te koördineer en aan Yoko deur te gee. Ciaglia het ŉ saak in Bellville aanhangig gemaak toe sy besef het dat sy deur Roux ingeloop is. Sy het in Februarie R4 000 as ŉ deposito vir vakansieverblyf in Desember vanjaar aan Roux betaal. Die groep vir wie Giaglia verblyf in Sedgefield bespreek het, sou uit vier volwassenes en ŉ baba bestaan en hulle sou boonop twee bulterriërs saambring. Soos in verskeie ander gevalle het Roux later vir Ciaglia vals bewyse van betaling van ŉ Capitec-rekening af gestuur. Roux het ook huiseienaars genader met die belofte dat haar onderneming, Eden Travel & Events, reeds vakansiegangers het wat hulle eiendomme wou huur. Francois Gerber van George was een van die eerste klaers wat reeds verlede jaar deur Roux genader is, maar hy het daarop aangedring dat die voornemende vakansiegangers hom direk betaal. Roux het egter ŉ deposito vir moontlike skadevergoeding gehef wat sy nie wou teruggee nie. Mariana Bergman van Knysna het haar huis in 2018 op Facebook geadverteer en Roux het ook vir haar vertel dat sy dit onmiddellik aan vakansiegangers kon verhuur. Die vakansiegangers het sowat R17 000 aan Roux betaal, maar Bergman het nooit ŉ sent daarvan gesien nie. Terwyl Bergman alles in haar vermoë gedoen het om haar geld by Roux te kry, het Roux weliswaar weer die huis vir die komende Kersvakansie aan iemand verhuur en R9 000 as deposito ontvang. Roux het ook vir Nadia Edwards van Polokwane met R7 000 ingeloop. Dit was ŉ deposito vir ŉ vakansiehuis wat Edwards betaal het vir ŉ groep van nege mense wat in die komende Desember vir drie weke langs die see sou gaan uitspan. Sy was verstom toe sy hoor dat die eienaar van die huis geen kennis van die bespreking dra of die deposito ontvang het nie. Edwards het in Junie aan Maroela Media gesê sy is net dankbaar dat haar gesin vroegtydig gehoor het dat hulle met ŉ swendelaar te doen het, want hulle sou voor dooimansdeur aangekom het.